Sagunt ha participat en la VII Fira de Turisme de les Comarques Valencianes
08 d’abril 2019

  

Sagunt ha participat en la VII Fira de Turisme de les Comarques Valencianes que s’ha celebrat a la plaça de Bous de València des del 5 fins al 7 d’abril. La ciutat va estar representada tant per un estand municipal com pel mostrador comarcal de El Camp de Morvedre que ha instal·lat la Diputació de València, en el que s’ha mostrat per primera vegada una imatge més unificada de la comarca, que ja compta amb un logotip propi que permet promocionar-la de manera conjunta, a través de les accions del Pla de Dinamització i Governança Turística.

  

“**A pesar del mal temps que ha fet este cap de setmana, hi ha hagut una afluència prou gran de visitants dins de la Fira de les Comarques**”, ha afirmat la regidora de Turisme de l’Ajuntament de Sagunt, Natalia Antonino, qui també destaca que el 80% dels visitants pertanyien a la Comunitat Valenciana i el 20% restant eren persones estrangeres. “**Respecte a la comarca, i a Sagunt en concret, el més demandat ha sigut el senderisme, la part cultural, la gastronomia, les festes de Setmana Santa que s’apropen i, en definitiva, tots els recursos que tenim dins del municipi**”, apunta Antonino. Per la seua part, el Castell de Sagunt ha sigut un dels principals atractius turístics del mostrador, junt amb la resta del conjunt històric i la curiositat que desperta l’enorme patrimoni industrial local, segons destaquen des de la delegació de Turisme.

  

“**Com bé diem sempre, Sagunt és una ciutat viva durant tot l’any, per tant, el mes que el visitant vulga vindre a la nostra ciutat sempre trobarà un producte i un paquet d’experiències complet perquè se’n vaja amb un molt bon sabor de boca**”, ha manifestat la regidora.

  

Durant els tres dies que ha durat l’esdeveniment, s’han portat a terme multitud d’activitats, tallers artesanals, actuacions musicals i folklòriques i degustacions de productes gastronòmics, amb l’objectiu de promoure el turisme de les comarques valencianes i servir de lloc de referència per a la participació de les mancomunitats, ajuntaments i empreses.

  

La fira ha sobrepassat la xifra de visitants de l’any anterior en un 20%, tenint en compte el material entregat i les consultes realitzades. Respecte a les persones visitants, destaquen dues franges d’edat majoritàries: al voltant de 30 anys amb un clar interés pel senderisme i la gastronomia, i de 45 anys endavant amb un major interés cultural.

  

###   

*   [](http://www.facebook.com/sharer.php?u=https://aytosagunto.es/va/actualitat/sagunt-ha-participat-en-la-vii-fira-de-turisme-de-les-comarques-valencianes/ "Facebook")
*   [](http://twitter.com/share?url=https://aytosagunto.es/va/actualitat/sagunt-ha-participat-en-la-vii-fira-de-turisme-de-les-comarques-valencianes/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-ha-participat-en-la-vii-fira-de-turisme-de-les-comarques-valencianes/ "Linked In")
*   [](mailto:?body=https://aytosagunto.es/va/actualitat/sagunt-ha-participat-en-la-vii-fira-de-turisme-de-les-comarques-valencianes/)